Zehe gleene Inschebuwe

Zehe gleene Inschebuwe

Zehe gleene Inschebuwe fische mit der Lein,
Eener fallt ins Wasser, dann waare’s yuscht noch nein.

Nein gleene Inschebuwe henn dezu gelacht,
Eener, der grickt Bauchweh, dann waare’s yuscht noch acht.

Acht gleene Inschebuwe henn die Gens gedriwwe,
Eener beisst der Genserich, dann waare’s yuscht noch siwwe.

Siwwe gleene Inschebuwe blooge ‘n alti Hex,
Eener grickt en Ohrfeig, dann waare’s yuscht noch sex.

Sex gleene Inschebuwe heere Schpott un Schimpf.
Eener schemmt sich halwer doot, dann waare’s yuscht noch fimf.

Fimf gleene Inschebuwe schtehle ‘n Fessel Bier,
Eener watt ‘ne g’soffe, dann waare’s yuscht noch vier.

Vier gleene Inschebuwe fiedere die Sei,
Eener fallt ins Seifass, dann waare’s yuscht noch drei.

Drei gleene Inschebuwe waade darich der Schnee,
Eener hot die Naas verfrore, dann waare’s yuscht noch zwee.

Zwee gleene Inschebuwe fresse immer mehner,
Eener iss verschprunge, dann waar aa yuscht noch eener.

Ee gleener Inschebu, dem waar’s so recht verleed,
Un wann er noch net g’heiert iss, dann geht er zu de Meed.

John Birmelin (1873-1950)

Abdeeling:Pennsylvanisch-deitsche Schtories unn Gedichder